פרילפ

פְּרִילֶפּ (במקדונית: Прилеп, להאזנה) היא עיר בדרום מקדוניה הצפונית בשטח האזור הסטטיסטי פלגוניה, השוכנת 128 קילומטרים דרומית לבירה סקופיה ו-44 קילומטרים מביטולה. פרילפ היא העיר הרביעית בגודלה במקדוניה הצפונית מבחינת מספר התושבים.

==היסטוריה==
במהלך המאה ה-4 לפנה"ס, עידן ממלכת מוקדון הוקם באזור יישוב בשם סְטִיבֶּרָה. בהמשך נכבש היישוב על ידי האימפריה הרומית ובמהלך המאה ה-3 יושב על ידי שבטים גותים. במהלך פלישת ההונים חרב האזור. בהמשך נשלט השטח על ידי האימפריה הבולגרית הראשונה והיישוב מוזכר בשמו המודרני "פרילפ" בהקשר לקרב בלאסיצה שנערך ביולי 1014 ובמהלכו הובסו הבולגרים על ידי צבאו של בסיליוס השני, קיסר האימפריה הביזנטית. בראשית אוקטובר חנתה פמליית הצאר הבולגרי סמואיל הראשון בפרילפ וקיבלה את 14,000 חייליו שנפלו בשבי הביזנטים ועוורו על ידם. בראותו את חייליו העיוורים והמושפלים, לקה סמואיל בהתקף לב וכעבור יומיים נפטר.

לאחר קריסת האימפריה הבולגרית הראשונה, נשלטה פרילפ לפרקים על ידי הביזנטים, ממלכת סרביה הראשונה והאימפריה הבולגרית השנייה. ב-1395 נכבשה פרילפ על ידי צבאותיו של באיזיט הראשון, סולטאן האימפריה העות'מאנית. העיר נותרה בשליטת העות'מאנים למשך כ-500 שנים, עד לכיבושה בידי צבא ממלכת סרביה במהלך מלחמת הבלקן הראשונה. ב-1913, הועברה רשמית לחזקת הסרבים במסגרת הסכם בוקרשט אשר חתם את מלחמת הבלקן השנייה. במהלך מלחמת העולם הראשונה נכבשה העיר על ידי צבא ממלכת בולגריה ולאחר תבוסת הבולגרים נכללה בשטחי ממלכת יוגוסלביה. ב-6 באפריל 1941, במהלך מלחמת העולם השנייה, פלשה גרמניה הנאצית ליוגוסלביה והוורמאכט כבש את פרילפ. ב-26 באפריל נמסרה העיר לחזקת הבולגרים על רקע הצטרפות בולגריה למדינות הציר מתוקף חתימתה על ההסכם התלת-צדדי. ב-9 בספטמבר 1944 שוחררה העיר על ידי כוחותיו של יוסיפ ברוז טיטו ובהמשך, נכללה בשטחי יוגוסלביה. החל מ-1991, לאחר פירוק יוגוסלביה ועם הקמת מקדוניה נכללת העיר בשטחה.

===הקהילה היהודית===
בפרילפ התגוררה קהילה יהודית ספרדית אשר ב-1890 מנתה כ-100 נפשות. לאחר תום מלחמת הבלקן השנייה ועזיבת השלטון העות'מאני שהטיב באופן מסורתי עם יהודי האימפריה, היגרו חלק מיהודי העיר אל מחוץ למדינה וחלקם לערים בתוך ממלכת סרביה בהן היו קהילות מבוססות יותר כגון בסקופיה ובביטולה. לפני מלחמת העולם השנייה, תועד מספר מועט של משפחות יהודיות בעיר. עם זאת, ברישומי משרד הפנים הבולגרי שטיפל בגירוש יהודי מקדוניה לטרבלינקה לא מתועדים מגורשים מהעיר. לאחר המלחמה התגוררו שלוש משפחות יהודיות בפרילפ. בראשית המאה ה-21, לא התגוררו יהודים בעיר.

==כלכלה ==
מבחינת תמהיל התמ"ג של פרילפ עולה כי מרביתו מגיע ממגזר התעשייה. העיר היא מרכז תעשיית עיבוד טבק וייצור סיגריות המתבסס על גידולי הטבק בשטחים החקלאיים הסובבים את העיר. בנוסף, קיימים מפעלים לעיבוד עץ, עיבוד מזון, טקסטיל, מוצרי שיש, מבשלת בירה ויקב. בעיר אף פועל "מוזיאון הטבק" ובו מצויים מוצגים המתארים את תהליך הייצור ומוצרי הטבק לאורך ההיסטוריה.

==דמוגרפיה==
מבחינת מספר תושבי העיר עולה, כי מראשית שנות ה-90 של המאה ה-20 ועד ראשית העשור הראשון של המאה ה-21 הייתה מגמת עלייה קלה. בין 1994 ל-2002 עלה מספר התושבים בפרילפ ב-2 אחוזים. מרבית העלייה מיוחסת להגירת עבודה מהאזור הכפרי הסובב את פרילפ לעיר עצמה. ב-1994 היו 50.2 אחוזים מהתושבים נשים ו-49.8 אחוז גברים וב-2002 היה מספר הנשים שווה למספר הגברים. ב-1994 היה הגיל הממוצע של תושבי פרילפ 43 שנים וב-2002 46.1 שנים. בתקופה זו, עלה אחוז הקשישים מ-14.8 ל-17.6. מבחינת התמהיל האתני של תושבי העיר עולה, כי ב-2002 היו 93.2 אחוזים ממוצא מקדוני, 6 אחוזים היו בני רומה והשאר בני מיעוטים שונים.

==אקלים==
בפרילפ שורר אקלים ממוזג יבשתי מתון. הטמפרטורה הממוצעת המרבית היא 17.1<sup>o</sup>c והמזערית 6.3<sup>o</sup>c ערכי הקיצון של הטמפרטורה הממוצעת נעים מ-3<sup>o</sup>c- בינואר ופברואר ועד 29<sup>o</sup>c ביולי ואוגוסט. כמות המשקעים שנתית הממוצעת עומדת על 540 מילימטרים. החודש הגשום בשנה הוא אוקטובר בו יורדים בממוצע 66 מילימטרים של גשם והשחונים הם יולי ואוגוסט בהם יורדים בממוצע 28 מילימטרים.

==גלריית תמונות==
{| align=center
|<gallery widths="150px" heights="150px" perrow="4">
קובץ: Clock Tower Prilep.jpg|מגדל השעון העות'מאני בפרילפ
קובץ:Prilep 029.JPG |כנסיית ההִשְתָנוּת
קובץ: Fortress Towers of Marko1.jpg |"מצודת מרקו" מהמאה ה-14 הניצבת על הגבעות החולשות על פרילפ
קובץ: Prilep-Alexander.jpg|אנטרדת אלכסנדר הגדול
קובץ: СЕЛО•Долґаєц.JPG|הנוף הכפרי בסביבות העיר
קובץ: Prilep-rušena.jpg|המסגד העות'מאני שהוקם ב-1475
קובץ: Prilep 023.JPG|רחוב במרכז העיר
קובץ: Centar na Prilep, stara.jpg|מרכז העיר פרילפ בראשית המאה ה-20
</gallery>
|}

==קישורים חיצוניים==

* 
* [http://www.centropa.org/border-jumping/school/prileps-jewish-history/film-prileps-jewish-history A film on Prilep`s Jewish history], באתר centropa.org, בלווי תרגום 
* 

==הערות שוליים==

פרילפ
פרילפ